Arran del tornado del dia 21 d'octubre de 2002 en els municipis de Lladurs i Castellar de la Ribera es van patir greus danys en diversos habitatges ubicats en aquests dos municipis de la comarca del Solsonès.
Per tal de pal·liar els greus danys que es produïren, la Direcció General d'Arquitectura i Habitatge del Departament de Política Territorial i Obres Públiques ha valorat la conveniència d'establir ajuts pel que fa als habitatges i annexos afectats per aquest fenomen meteorològic excepcional.
Per tot això, d'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya i a proposta de la Direcció General d'Arquitectura i Habitatge,
Ordeno:.1 Obrir la convocatòria per a l'atorgament dels ajuts per a obres de rehabilitació en els habitatges i annexos afectats pel tornado de dia 21 d'octubre de 2002 als municipis de Lladurs i Castellar de la Ribera..2 Aquesta convocatòria es finançarà amb càrrec a l'Institut Català del Sòl pel que fa a l'anualitat 2003, d'acord amb la disposició addicional quarantena de la Llei 30/2002, de 30 de desembre, de pressupostos de la Generalitat de Catalunya per al 2003; la quantitat màxima total que es destinarà a aquests ajuts és de 100.000 euros..3 Aprovar les bases per a l'atorgament d'aquests ajuts, que es publiquen a l'annex d'aquesta Ordre.
L'objecte de la convocatòria és la concessió dels ajuts per realitzar obres de rehabilitació dels habitatges i els seus annexos afectats pel tornado del dia 21 d'octubre de 2002 als municipis de Lladurs i Castellar de la Ribera.
Poden ser beneficiaris dels ajuts els propietaris o usuaris d'habitatges dels municipis de Lladurs i Castellar de la Ribera que hagin resultat danyats pel tornado del dia 21 d'octubre 2002 sempre que es tracti de la seva residència habitual i permanent.
L'import dels ajuts serà d'un 25% del pressupost de les obres de rehabilitació de l'habitatge, el qual inclou el cost real de les obres determinat pel preu total del contracte d'execució d'obra, els honoraris facultatius i de gestió i els tributs satisfets per raó de les actuacions.
Per tal de resoldre la sol·licitud dels ajuts s'ha de presentar la documentació següent:
a) Número d'identificació fiscal.
b) Títol justificatiu de la propietat, contracte d'arrendament o si escau del dret d'ús i ocupació.
c.1) En el supòsit que no s'hagin executat les obres de rehabilitació amb anterioritat a la publicació d'aquesta Ordre:
Projecte tècnic de rehabilitació o, si escau:
Memòria amb la descripció de les obres a realitzar.
Pressupost de les obres desglossat per partides, amb l'estat dels amidaments i els preus unitaris.
Croquis acotat dels habitatges on consti l'estat actual i final, així com fotografies dels immobles i dels elements interiors per rehabilitar.
c.2) En el supòsit que les obres de rehabilitació s'hagin executat amb anterioritat a la publicació d'aquesta Ordre, s'ha de presentar un certificat de final d'obres, les corresponents factures i una memòria amb la descripció de les obres executades.
d) Llicència municipal d'obres o justificant d'haver-la sol·licitat, si escau.
e) Si escau, acord entre propietaris i llogaters per a la realització de les obres.
f) Certificat d'empadronament dels sol·licitants, amb especificació de la data d'empadronament.
Així mateix, s'ha d'aportar una certificació dels ajuntaments de Lladurs i Castellar de la Ribera acreditativa de tractar-se d'un habitatge afectat pel tornado del dia 21 d'octubre de 2002.
Aquesta documentació s'ha de presentar en el termini màxim d'un mes a comptar de l'endemà de la publicació d'aquesta convocatòria.
Les sol·licituds es podran presentar al Servei Territorial d'Arquitectura i Habitatge de Lleida o de qualsevol de les maneres que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
La presentació de la sol·licitud implica l'acceptació plena de les bases reguladores d'aquesta convocatòria.
6.1 Un cop examinades les sol·licituds, el Servei Territorial d'Arquitectura i Habitatge de Lleida corresponent dictarà la resolució d'atorgament o denegació dels ajuts, resolució que inclourà els extrems especificats a l'article 94.3 del Decret legislatiu 3/2002, de 24 de desembre.
Contra aquesta resolució, que no exhaureix la via administrativa, es podrà interposar recurs d'alçada davant el director general d'Arquitectura i Habitatge en el termini d'un mes a partir de l'endemà de la notificació de la resolució, sens perjudici que es pugui interposar qualsevol altre recurs que es consideri procedent.
Les sol·licituds s'entendran desestimades si no recau resolució expressa en un termini de tres mesos comptadors des de l'endemà de la finalització del període de presentació de sol·licituds.
Els ajuts concedits es podran revisar en el supòsit que es constati que s'han alterat les condicions que han donat lloc a l'atorgament de l'ajut o bé que s'hagin obtingut altres ajuts llevat dels previstos al Decret 157/2002, d'11 de juny, pel qual s'estableix el règim dels habitatges amb protecció oficial, es determinen els ajuts públics en matèria d'habitatge a càrrec de la Generalitat de Catalunya i es regula la gestió dels ajuts previstos en el Reial decret 1/2002, d'11 de gener, sobre mesures de finançament d'actuacions protegides en matèria d'habitatge i sòl.
6.3 Realització de les obres i pagament de l'ajut.
El pagament de l'ajut es farà un cop realitzades les obres i havent presentat prèviament la certificació final d'obres i les factures corresponents.
Aquesta documentació s'ha de presentar davant el Servei Territorial de Lleida de la Direcció General d'Arquitectura i Habitatge en el termini de sis mesos des de la publicació d'aquesta ordre en el Diari Oficial de la Generalitat de Catalunya.
Les unitats corresponents de la Direcció General d'Arquitectura i Habitatge comprovaran que l'obra hagi estat executada i sense aquest requisit no es lliuraran els fons a favor dels sol·licitants.
Els ajuts atorgats són compatibles amb els ajuts establerts en el Decret 157/2002, d'11 de juny, pel qual s'estableix el règim dels habitatges amb protecció oficial, es determinen els ajuts públics en matèria d'habitatge a càrrec de la Generalitat de Catalunya i es regula la gestió dels ajuts previstos en el Reial decret 1/2002, d'11 de gener, sobre mesures de finançament d'actuacions protegides en matèria d'habitatge i sòl.
Així mateix, són compatibles amb altres ajuts que concedeixin altres organismes o entitats, sempre que la suma dels ajuts percebuts en cap cas superi el pressupost total de rehabilitació de l'habitatge.
Queden exclosos dels ajuts conseqüència d'aquesta Ordre els danys que siguin indemnitzables per companyies d'assegurances o entitats de caràcter similar.
Les obligacions del beneficiari són les que determina l'article 95 del Decret legislatiu 3/2002, de 24 de desembre.
Específicament, el beneficiari de l'ajut té l'obligació de facilitar tota la informació que li sigui requerida pel Departament de Política Territorial i Obres Públiques, la Sindicatura de Comptes o altres òrgans competents, d'acord amb la legislació vigent.
El Departament de Política Territorial i Obres Públiques podrà revocar la resolució d'atorgament de l'ajut quan s'incorri en alguna de les causes previstes a l'article 99 del Decret legislatiu 3/2002, de 24 de desembre.